da en en en fr de da id da nb da da da da nb nb da de en en
De Gamle besejrede Albertslund i en uhyre spændende kamp. - Svanholm Cricketklub
Søndag d. 24. juni 2012 kl. 11:21 af Henrik Pfaff
Vi skulle helt hen til sidste over og med sidstegærdet inde, før sejren kom i hus. Men vi skulle grueligt meget igennem inden, idet vi fik en spiller skadet, en der bowlede som vinden blæser (der rørte sig dog næsten ikke en vind), andre bowlere der blev 'savet' rundt i øst og vest og gærdespillere, der alt - alt for tidligt mistede deres gærde. Om der lå noget symbolsk i det, at Te Captain (Morten Petersson) tabte lodtrækningen - sidste uge var åbenbart en enlig svale, får stå hen i det uvisse.
Med den tabte lodtrækning betød det, at vi skulle i marken, så Flemming Søegaard (2 for 21) blev sat til at åbne sammen med Niels Pedersen (0 for 25). Som tidligere nævnt kunne Flemming slet ikke styre retningen på sin kastning ligesom Niels, der også manglede snert og præcision, og begge blev da også derfor hurtigt erstattet med henholdsvis Søren Vestergaard (0 for 39) og Allan Majgaard (1 for 24). Sørens kastning med temmelig god fart var øjensynligt noget Albertslunds gærdespillere ikke havde det mindste imod, så mon ikke hans resultat ikke mindst har skuffet ham selv? Allan derimod havde sat farten en anelse ned og fik lidt bedre udbytte af sin kastning. Da overne fra de to herrer var brugt op kom Flemming på igen med en noget bedre bowling som resultat og sammen med Morten (1 for 15), der fik det sidste gærde, fik de to bremset deres total til 125 point. Undervejs i vores marktur skulle Allan From forsøge at gribe en kæmpe-skyer ude på grænsen, men et eller andet gik helt galt, da han måtte trække sig fra kampen med dårlig ryg, og for at gøre ondt værre missede han desværre også gribechancen.
Vi var nu ikke helt sikre på om Allan F. kunne batte, så han blev holdt i reserve i gærdeordenen, da det blev vores tur ved gærdet. Vi åbnede med Allan M. (15), der ikke helt indfriede forventningerne, og Jan Bøgh (1), der følte sig 'snydt ud' på, hvad han mener, et tvivlsomt greb (han mente selv at det ikke var battet, der gav en tydelig lyd).Herefter satte vi vores lid til Michael (27*) og Søren (11), og som det kan ses, var det heller ikke rigtig her Sørens dag. Nu var så op til Morten (27*) og Niels (16) at forsøge at batte sejren hjem - endvidere med god hjælp fra Mr. Ekstra (blandt andet 22 udenom). Efterhånden som vi nærmede os sejren virkede det som om, Niels blev mere og mere febrilsk og overlevede da heller ikke at vildt sving på tværs, hvilket resulterede i et mistet gærde, men han kunne absolut være sin indsats bekendt, selv om han godt må løbe lidt hurtigere mellem gærderne. Ind kom nu som sidstegærde Flemming (2*), da Allan F. definitivt ikke kunne spille -han var gud-døde-mig taget hjem inden kampen var færdig :-( - og situationen var nu denne, at Morten var nået op 22 point, og at vi stadig manglede 8 i at vinde, men med godt 4 overs igen, så det var op til Flemming at skulle producere nogle vigtige point uden at miste sit gærde. Taktikken lykkedes blandt andet takket være Albertslunds bowlere, der præsterede nogle udenoms på dette kritiske tidspunkt. Så vi kom helt hen til sidste over, før Morten med en ualmindelig befriende 4'er ned på legsiden kunne bringe sejren i hus med kun 4 bolde tilbage af kampen.
Efter sejren blev der dømt afslappet/munter stemning, hvilket nok også fremgår af billedet. Og i sagens natur, hvor vi var langt væk fra alting, må vi have et forfriskende bad til gode, for det var sandelig et fugtigt og klamt vejr med en masse af generende småfluer, som man godt kunne have trængt til at få skyllet væk. Baren måtte vi også kigge langt efter, så vi har da noget, der venter på os, næste gang vi spiller hjemme.
Albertslund 125 for 4 på 23,4 overs
Svanholm 126 for 4 på 24,2 overs
Fra en adrenalinfyldt referent